Komplexná informácia  o projekte zavádzania dokladov európskeho formátu v SR a zavádzania prvkov biometrie, vrátane vývoja príjmov a výdavkov podľa jednotlivých prvkov realizácie projektu minimálne do roku 2008

	Ministerstvo vnútra Slovenskej republiky (ďalej len „ministerstvo vnútra“) je zodpovedné za vydávanie dokladov formátu Európskej únie ku ktorým sa zaviazala Slovenská republika v prístupovej zmluve k Európskej únii. Slovenská republika začala postupne vydávať tieto doklady v uvedených termínoch: 

1.	vodičský preukaz – 1. máj 2004
2.	cestovný pas – 1. apríl 2005
3.	povolenie na pobyt vo forme nálepky – 1. máj 2004
4.	povolenie na pobyt vo forme ID karty – 1. máj 2004
5.	formulár pre udelenie víza – 1. máj 2004
6.	víza – 1. máj 2004
7.	európsky zbrojný pas – 1. máj 2004
8.	osvedčenie o evidencii vozidiel – 1. marec 2005

Pre rok 2006 je naplánované začatie vydávania nasledovných dokladov, ktoré sú v štádiu prípravy:

9.	občiansky preukaz – 1. júl 2006
10.	cestovný pas s biometrickými prvkami – 1. september 2006

V informácii sú jednotlivé druhy dokladov rozpracované do samostatných častí, v ktorých sú uvedené relevantné informácie o projektoch, vrátane vyčíslenia nákladov spojených s vydávaním týchto dokladov. Do nákladov nie sú zahrnuté nepriame výdavky, ako sú náklady na energie, telekomunikačné služby, zvýšené nároky na mzdy a odvody do poistných fondov a ďalšie. Samostatnou časťou sú podporné projekty, ktorých realizácia je nevyhnutná pre zabezpečenie optimálnej a bezpečnej prevádzky informačných systémov pre vydávanie dokladov. 

1.	Vodičský preukaz

Slovenská republika začala vydávať vodičské preukazy formátu Európskej únie od 1. mája 2004. Európska únia v súčasnosti pripravuje novú smernicu o  jednotných vodičských preukazoch Európskej únie. V súčasnosti je návrh smernice predmetom legislatívneho procesu v príslušných orgánoch Európskej únie. Podľa návrhu smernice je termín jej nadobudnutia účinnosti 2 roky po jej zverejnení v Úradnom vestníku Európskej únie. Predpokladá sa, že to bude najskôr v roku 2008.  V súčasnosti návrh nariadenia neuvažuje o zmene formátu vodičského preukazu ani o zavedení čipu alebo biometrických údajov do dokladu. Z toho dôvodu sa predpokladá, že jeho zavedenie počas desiatich rokov od prijatia nariadenia nebude mať zvýšené nároky na štátny rozpočet.

Ministerstvo vnútra v roku 2005 zabezpečilo vyhlásenie verejnej súťaže na obstaranie občianskych preukazov a vodičských preukazov európskeho formátu. Úrad pre verejné obstarávanie doporučil vylúčiť z verejnej súťaže na dodanie nových občianskych a vodičských preukazov aj posledného uchádzača. Neuspel žiaden uchádzač. Ministerstvo vnútra preto zrušilo verejnú súťaž na obstaranie nových občianskych preukazov formátu Európskej únie a vodičských preukazov formátu Európskej únie. Zároveň bolo prijaté rozhodnutie o potrebe zabezpečenia čistopisov vodičských preukazov minimálne na obdobie 6 mesiacov roka 2006 od súčasného dodávateľa. 

Za prvých 9 mesiacov roku 2005 predstavoval príjem do štátneho rozpočtu za vydané vodičské preukazy cca 22,6 mil. Sk. Celkovo do konca roka 2005 sa predpokladá príjem do štátneho rozpočtu cca 40 mil. Sk.

Vývoj nákladov na čistopisy a príjmov zo správnych poplatkov za prvých 9 mesiacov roku 2005 je v prílohe č. 1. Predpokladaný vývoj nákladov na čistopisy a príjmov zo správnych poplatkov za obdobie rokov 2005 až 2008 je v prílohe č. 2. V tomto prehľade je uvedený predpokladaný príjem štátneho rozpočtu z dôvodu pripravovanej novely zákona č. 145/1995 Z. z. o správnych poplatkoch v znení neskorších predpisov, ktorým sa navrhuje zvýšenie základného správneho poplatku za vydanie vodičského preukazu zo súčasných 100 Sk na 200 Sk, s predpokladanou účinnosťou od 1. januára 2006. 

2.	Cestovný pas (bez biometrie)

     Pre zabezpečenie vydávania cestovných pasov zrealizovalo ministerstvo vnútra zatiaľ projekty v celkovej hodnote 242,5 mil. Sk (okrem čistopisov) (viď príloha č. 3). Predpokladá sa, že v tomto roku sa zakúpi 600 000 kusov čistopisov cestovných pasov celkovo v cene 96,6 mil. Sk. Predpokladaný príjem do štátneho rozpočtu v roku 2005 je 600 mil. Sk. Za prvých deväť mesiacov roku 2005 bol príjem do štátneho rozpočtu 407 mil. Sk. 

     Vývoj nákladov na čistopisy a príjmov do štátneho rozpočtu zo správnych poplatkov za prvých deväť mesiacov roku 2005 je v prílohe č. 1. Predpokladaný vývoj nákladov na čistopisy a príjmov zo správnych poplatkov za obdobie rokov 2005 až 2008 je v prílohe č. 2.

3.	Povolenie na pobyt vo forme nálepky

     Povolenie na pobyt vo forme nálepky sa vydáva cudzincovi, ktorému bolo udelené povolenie na prechodný pobyt. Ministerstvo vnútra na zabezpečenie vydávania povolení na pobyt vo forme nálepky vynaložilo v roku 2004 na čistopisy sumu 5,6 mil. Sk. Ministerstvo vnútra nepredpokladá v rokoch 2005 až 2008 ďalšie výdavky na čistopisy súvisiace  s vydávaním povolení na pobyt vo forme nálepky. 

     Predpokladaný príjem do štátneho rozpočtu v roku 2005 je 300 000 Sk. Za prvých deväť mesiacov bol príjem do štátneho rozpočtu 218 000 Sk.

     Vývoj nákladov na čistopisy a príjmov do štátneho rozpočtu zo správnych poplatkov za prvých deväť mesiacov roku 2005 je v prílohe č. 1. Predpokladaný vývoj nákladov na čistopisy a príjmov zo správnych poplatkov za obdobie rokov 2005 až 2008 je v prílohe č. 2. V tomto prehľade je uvedený predpokladaný príjem štátneho rozpočtu so zohľadnením pripravovanej novely zákona č. 145/1995 Z. z. o správnych poplatkoch v znení neskorších predpisov, ktorou sa navrhuje zvýšenie základného správneho poplatku za vydanie povolenia na pobyt vo forme nálepky zo súčasných 100 Sk na 500 Sk, s predpokladanou účinnosťou od 1. januára 2006.

4.	Povolenie na pobyt vo forme ID karty

     Doklad o povolení na pobyt vo forme identifikačnej karty vystaví policajný útvar cudzincovi, ktorému bolo udelené povolenie na trvalý pobyt, občanovi členského štátu Európskeho hospodárskeho priestoru a ktorému bolo udelené povolenie na trvalý pobyt, príslušníkovi ozbrojených síl, civilnej zložke ozbrojených síl alebo ich rodinným príslušníkom, ktorí majú právo na pobyt na základe Zmluvy medzi štátmi, ktoré sú členmi Severoatlantickej zmluvy a inými štátmi zúčastnenými v Partnerstve za mier a cudzincovi, ktorému bol udelený azyl.

     Ministerstvo vnútra zakúpilo v roku 2004 čistopisy povolení na pobyt vo forme ID karty za 5,8 mil. Sk. V rokoch 2005 až 2008 sa nepredpokladajú ďalšie výdavky na čistopisy súvisiace s vydávaním povolení na pobyt vo forme ID karty. Ministerstvo vnútra vynakladá ročne približne 1,2 mil. Sk na personalizáciu týchto ID kariet.

     Predpokladaný príjem do štátneho rozpočtu v roku 2005 je 0,8 mil. Sk. Za prvých deväť mesiacov roku 2005 bol príjem do štátneho rozpočtu 576 500 Sk.

     Vývoj nákladov na čistopisy a príjmov zo správnych poplatkov za prvých deväť mesiacov roku 2005 je v prílohe č. 1. Predpokladaný vývoj nákladov na čistopisy a príjmov zo správnych poplatkov za obdobie rokov 2005 až 2008 je v prílohe č. 2. V tomto prehľade je uvedený predpokladaný príjem štátneho rozpočtu so zohľadnením pripravovanej novely zákona č. 145/1995 Z. z. o správnych poplatkoch v znení neskorších predpisov, ktorou sa navrhuje zvýšenie základného správneho poplatku za vydanie povolenia na pobyt vo forme ID karty zo súčasných 100 Sk na 500 Sk, s predpokladanou účinnosťou od 1. januára 2006.

5.	Formulár na udelenie víza

     Ministerstvo vnútra na zabezpečenie vydávania formulárov na udelenie víza vynaložilo v roku 2004 na čistopisy sumu 101 000 Sk.

     Za formulár na udelenie víza sa neplatí správny poplatok a teda z toho neplynú príjmy do štátneho rozpočtu.

6.	Víza

     Ministerstvo vnútra na zabezpečenie vydávania víz vo forme nálepky vynaložilo v roku 2004 na čistopisy sumu 116 000 Sk.

     Predpokladaný príjem do štátneho rozpočtu v roku 2005 je 4 mil. Sk. Za prvých deväť mesiacov roku 2005 bol príjem do štátneho rozpočtu 2 863 000 Sk.

     Vývoj nákladov na čistopisy a príjmov zo správnych poplatkov za prvých deväť mesiacov roku 2005 je v prílohe č. 1. Predpokladaný vývoj nákladov na čistopisy a príjmov zo správnych poplatkov za obdobie rokov 2005 až 2008 je v prílohe č. 2.

7.	Európsky zbrojný pas

     Na zabezpečenie vydávania európskeho zbrojného pasu sa vynaložilo v roku 2004 na čistopisy  5,2 mil. Sk. V rokoch 2005 až 2008 sa nepredpokladajú ďalšie výdavky na čistopisy súvisiace s vydávaním európskeho zbrojného pasu z dôvodu dostatočných skladových zásob.

     Smernica rady z 18. júna 1991 o kontrole nadobúdania a držby zbraní (91/477/EHS) v prílohe č. II stanovuje presne položky, ktoré musí obsahovať európsky zbrojný pas a neustanovuje zavedenie biometrických znakov do týchto dokladov. Z uvedeného dôvodu sa so zavádzaním biometrie do týchto dokladov neuvažuje.

     Predpokladaný príjem do štátneho rozpočtu v roku 2005 je 1 mil. Sk. Za prvých deväť mesiacov bol príjem do štátneho rozpočtu 270 200 Sk.
     Vývoj nákladov na čistopisy a príjmov zo správnych poplatkov za prvých deväť mesiacov roku 2005 je v prílohe č. 1. Predpokladaný vývoj nákladov na čistopisy a príjmov zo správnych poplatkov za obdobie rokov 2005 až 2008 je v prílohe č. 2.

8.	Osvedčenie o evidencii.

     Slovenská republika začala vydávať osvedčenie o evidencii formátu Európskej únie od           1. marca 2005. Čistopisy nového dokladu vrátane finančného krytia zabezpečuje Ministerstvo dopravy, pôšt a telekomunikácii Slovenskej republiky.

Ministerstvo vnútra zabezpečilo na vydávanie nových osvedčení o evidencii vozidla pre okresné dopravné inšpektoráty výpočtovú techniku v hodnote 8,4 mil. Sk. V mesiaci máj 2005 ministerstvo vnútra vyhlásilo verejnú súťaž na dodávateľa nového informačného systému pre evidenciu vozidiel a vydávanie nových osvedčení o evidencii vozidiel. Víťazný uchádzač predložil cenovú ponuku na zabezpečenie uvedeného systému vo výške 32,9 mil. Sk. 

Za obdobie od 1. marca do 30. septembra 2005 predstavoval príjem do štátneho rozpočtu za vydané osvedčenia o evidencii cca 62,6 mil. Sk. Celkovo do konca roka 2005 sa predpokladá príjem do štátneho rozpočtu 90 mil. Sk.

Vývoj nákladov na čistopisy a príjmov zo správnych poplatkov za uvedené obdobie roku 2005 je v prílohe č. 1. Predpokladaný vývoj nákladov na čistopisy a príjmov zo správnych poplatkov za obdobie rokov 2005 až 2008 je v prílohe č. 2. V tomto prehľade je uvedený predpokladaný príjem štátneho rozpočtu so zohľadnením pripravovanej novely zákona č. 145/1995 Z. z. o správnych poplatkoch v znení neskorších predpisov, ktorou sa navrhuje zvýšenie správneho poplatku za zápis ďalšieho držiteľa motorového vozidla alebo prípojného vozidla do evidencie zo súčasných 300 Sk na 1000 Sk, s predpokladanou účinnosťou od 1. januára 2006.
 
9.	Občiansky preukaz

Zavedenie nového občianskeho preukazu formátu Európskej únie vyplynulo pre Slovenskú republiku z potreby splnenia minimálnych bezpečnostných noriem uvedených v Rezolúcii zástupcov  vlád  členských   štátov,  ktorí  sa  zišli v  rámci  Rady  zo  17. októbra 2000 č. 2000/C 310 v znení neskorších rezolúcií. Táto rezolúcia bola prijatá z dôvodu boja proti falšovaniu dokladov, ako dôležitého prvku boja proti organizovanému zločinu a nelegálnemu prisťahovalectvu do členských štátov Európskej únie. Členské štáty Európskej únie považujú boj proti falšovaniu dokladov za obzvlášť dôležitý aspekt svojich spoločných záujmov, preto je žiadúce, aby nové občianske preukazy formátu Európskej únie spĺňali najvyššie možné požiadavky pokiaľ ide o ochranu proti falšovaniu a aby úprava dokladu a ochranné prostriedky, ktoré obsahujú, zabezpečovali rýchle rozpoznanie pokusov o falšovanie nového občianskeho preukazu formátu Európskej únie. Zástupcovia vlád členských štátov Európskej únie, ktorí sa zišli v rámci Rady sa v rezolúcii dohodli na zavedení minimálnych bezpečnostných noriem pri výrobe a vydávaní nových občianskych preukazov pri najbližšej možnej príležitosti, najneskôr však 1. januára 2006. Rezolúcia uvádza minimálne bezpečnostné požiadavky pre nové občianske preukazy formátu Európskej únie pre oblasť materiálu, tlače, ochrany proti fotokopírovaniu a techniky vydávania.

V čl. 1 ods. 3 nariadenia Rady (ES) č. 2252/2004 o normách pre bezpečnostné znaky a biometriu v pasoch a cestovných dokladoch  vydávaných členskými štátmi sa uvádza, že toto nariadenie sa neuplatňuje na preukazy totožnosti vydávané členskými štátmi svojim štátnym príslušníkom. Slovenská republika preto nezvažuje vydávanie občianskych preukazov s biometriou.

Ministerstvo vnútra v roku 2005 zabezpečilo vyhlásenie verejnej súťaže na obstaranie občianskych preukazov a vodičských preukazov európskeho formátu. Úrad pre verejné obstarávanie odporučil vylúčiť z verejnej súťaže na dodanie nových občianskych a vodičských preukazov aj posledného uchádzača. Neuspel žiaden uchádzač. Ministerstvo vnútra preto zrušilo verejnú súťaž na obstaranie nových občianskych preukazov formátu Európskej únie a vodičských preukazov formátu Európskej únie. Rozhodnutím komisie na prípravu a realizáciu projektov vydávania nových dokladov formátu Európskej únie konanej dňa 3. novembra 2005 bolo rozhodnuté, že občianske preukazy formátu Európskej únie sa začnú vydávať až 1. júla 2006.

Ministerstvo vnútra vypracovalo návrh zákona o občianskych preukazoch a o zmene a doplnení niektorých zákonov na základe plánu legislatívnych úloh vlády Slovenskej republiky na rok 2005. Samotný návrh zákona bude mať finančné dôsledky na štátny rozpočet Slovenskej republiky najmä v súvislosti so zabezpečením techniky, ktorá súvisí s vydávaním nových občianskych preukazov formátu Európskej únie podľa navrhovaného zákona. Na čistopisy nových občianskych preukazov formátu Európskej únie sú predbežne vyčíslené finančné prostriedky na rok 2006 - 101,7 mil. Sk, na rok 2007 -  91,6 mil. Sk a na rok 2008 - 83,3 mil. Sk. Na dobudovanie Národného personalizačného centra na personalizáciu nových občianskych preukazov formátu Európskej únie sú potrebné finančné prostriedky na rozšírenie technologických zariadení na personalizáciu dokladov a aplikačné a licenčné programové vybavenie v hodnote 284,1 mil. Sk. Na vybudovanie jednotných pracovísk na zber žiadostí a vydávanie občianskych preukazov sú potrebné finančné prostriedky vo výške približne 250 mil. Sk. Na upgrade výpočtového strediska v súvislosti s vydávaním občianskych preukazov sú potrebné finančné prostriedky vo výške 192,5 mil. Sk. Na úpravu registra obyvateľov a správnych agend v súvislosti s vydávaním občianskych preukazov sú potrebné finančné prostriedky vo výške 10,7 mil. Sk. Na rozšírenie komunikačnej infraštruktúry okresných riaditeľstiev Policajného zboru  pre potreby zriadenia jednotných pracovísk sú potrebné finančné prostriedky vo výške 61,8 mil. Sk. Uvedená suma by mala tvoriť výšku finančného dopadu na štátny rozpočet Slovenskej republiky. Spolu za obdobie rokov 2005 – 2008 to tvorí celkový finančný dopad na štátny rozpočet Slovenskej republiky vo výške 1 075,7 mil. Sk. 

Ministerstvo vnútra v roku 2005 zabezpečilo vyhlásenie verejnej súťaže na obstaranie občianskych preukazov a vodičských preukazov európskeho formátu. Na základe rozhodnutia Úradu pre verejné obstarávanie komisia na vyhodnotenie ponúk verejného obstarania túto súťaž navrhla zrušiť. Vzhľadom k tomu sú náklady na čistopisy na rok 2005 nulové. 

     Zmenou zákona č. 145/1995 Z. z. o správnych poplatkoch v znení neskorších predpisov bolo navrhnuté zvýšenie správneho poplatku za vydanie občianskeho preukazu z 50 Sk na 150 Sk. Uvedená zmena je zohľadnená pri predpokladaných príjmoch do štátneho rozpočtu.

10.	Cestovný pas s biometrickými prvkami.

     Rada Európskej únie schválila Nariadenie Rady č. 2252/04 o normách pre bezpečnostné znaky a biometriu v pasoch a cestovných dokladoch vydávaných členskými štátmi, ktoré je účinné od 17. januára 2005. Členské krajiny sú povinné implementovať do cestovných dokladov biometrický údaj digitálnu mapu tváre najneskôr do 1. septembra 2006 a druhý biometrický údaj – odtlačky oboch ukazovákov najneskôr do 36 mesiacov od schválenia dodatočnej špecifikácie na biometriu odtlačkov prstov.

     Podľa vyššie citovaného nariadenia je Slovenská republika povinná vydávať cestovné doklady, ktoré budú obsahovať pamäťové médium s biometrickým údajom zobrazenia  tváre  najneskôr  do 1. septembra  2006.

     Pre účely vydávania cestovných dokladov Slovenskej republiky v  zmysle citovaného nariadenia sa za cestovné doklady vydávané v pôsobnosti ministerstva vnútra považuje podľa § 5 ods. 1 zákona č. 381/1997 Z. z. o cestovných dokladoch v znení neskorších predpisov cestovný pas, cudzinecký pas, cestovný  doklad cudzinca vydávaný v zmysle Dohovoru z  28. júla 1951 – pre utečencov a cestovný  doklad cudzinca vydávaný v zmysle Dohovoru z 28. septembra 1954 – pre osoby bez štátnej príslušnosti. Za cestovné doklady vydávané v pôsobnosti Ministerstva zahraničných vecí Slovenskej republiky sa považuje diplomatický pas a služobný pas.

     V súvislosti s vydávaním cestovných dokladov s biometrickými údajmi bude potrebné zabezpečiť nové cestovné pasy, cudzinecké pasy a cestovné doklady pre cudzincov, v ktorých bude uložené pamäťové médium s biometrickými údajmi. Na skupinách vydávania dokladov okresných dopravných inšpektorátov okresných riaditeľstiev Policajného zboru, okresných  dopravných  inšpektorátov v  okresnom  meste  mimo   sídla  okresných   riaditeľstiev Policajného zboru a pre hlavné mesto Slovenskej republiky Bratislavu a mesto Košice na krajských dopravných inšpektorátoch krajských riaditeľstiev Policajného zboru bude potrebné doplniť materiálno-technické vybavenie prístrojmi na snímanie biometrických údajov. 

     Ministerstvo vnútra bude potrebovať na obdobie rokov 2005 až 2008 2,25 mil. kusov čistopisov, čo predstavuje orientačný náklad približne 900 mil. Sk. Ministerstvo vnútra na zabezpečenie vydávania cestovných pasov biometriou musí zrealizovať projekty v predpokladanej hodnote 760 mil. Sk okrem čistopisov, keďže presná suma vzíde z verejného obstarávania (viď príloha č. 3). Ministerstvo vnútra Slovenskej republiky na splnenie uvedeného medzinárodného záväzku Slovenskej republiky žiadalo uvedené finančné prostriedky vyčleniť v rámci prioritných projektov pri schvaľovaní návrhu rozpočtu verejnej správy na roky 2006-2008. Ministerstvu vnútra bolo pridelených len 200 mil. Sk.

     Predpokladaný vývoj nákladov na čistopisy a príjmov zo správnych poplatkov za obdobie rokov 2005 až 2008 je v prílohe č. 2.

     Ministerstvo vnútra SR predloží v spolupráci s Ministerstvom zahraničných vecí SR  samostatný materiál o zavádzaní cestovných dokladov s biometrickými údajmi na rokovanie vlády.

11.	Podporné projekty

     	Ministerstvo vnútra musí okrem vyššie uvedených projektov realizovať niekoľko ďalších podporných projektov v predpokladanej sume 317 mil. Sk (príloha č. 3), pričom suma je orientačná, nakoľko presná suma vzíde z verejného obstarávania. 

	V rámci podporných projektov pôjde o realizáciu nasledovných úloh:

-	rozšírenie technologickej infraštruktúry sietí krajských riaditeľstiev  PZ a okresných riaditeľstiev  PZ pre prevádzku informačných systémov na vydávanie dokladov.
-	migrácia dát a podpora SCO unix a maitenance
-	zriadenie záložného výpočtového strediska vrátane budovy
-	vykonanie externého bezpečnostného auditu informačných systémov na vydávanie dokladov
-	rozšírenie počtu antivírových licencií a update pre pracoviská vydávania dokladov
-	informačný systém evidencie falzifikátov dokladov kompatibilný s EÚ
 
Uvedené projekty sú nevyhnutné pre optimálnu a bezpečnú prevádzku informačných systémov ako aj prevádzku informačného systému evidencie falzifikátov dokladov.